Adrian Mititelu a intervenit în scandalul de proporții care a luat amploare în spațiul public după meciul României U20 cu Italia U20, scor 0-0 în cadrul Elite League U20. La finalul meciului, Robert Popa, portarul "tricolorilor" și al lui FC U Craiova, l-a atacat dur pe Marcel Pușcaș, președintele clubului "alb-albastru".
Robert Popa, portarul în vârstă de doar 21 de ani al lui FC U Craiova, l-a luat la țintă pe Marcel Pușcaș. Internaționalul de tineret l-a numit "bunicul figurant" pe oficialul din Bănie. Căpitanul naționalei României U20 a fost pus la punct de Adrian Mititelu.
Patronul lui FC U Craiova a avut o reacție vehementă pe pagina personală de Facebook. Finanțatorul "alb-albaștrilor" a criticat declarațiile lansate în spațiul public de Robert Popa. "Nesimțire/Iresponsabilitate/Dezamăgire.
Robert Popa continuă să uimească! Nu cu prestațiile din meciurile Științei, ci cu declarații tâmpite!", a scris Adrian Mititelu pe pagina personală de Facebook. Robert Popa a provocat momente tensionate la FC U Craiova și în sezonul precedent. Portarul nu s-a mai prezentat la antrenamentele echipei, deoarece ar fi fost amenințat de Adrian Mititelu Jr.
Robert Popa a fost integralist în remiza naționalei României U20 în fața Italiei U20, scor 0-0 la Târgoviște. Fără să dea nume, portarul lui FC U Craiova a pornit un atac fără precedent la adresa unei persoane din conducerea clubului. În cele din urmă, cel vizat a fost Marcel Pușcaș.
"E o responsabilitate mare această banderolă. Mă bucur că am ținut de ea. Poate această postură îmi dă mai multă încredere. Eu sunt bine la club, adică da… Am mai apărat 4 meciuri după 6 luni. E greu ca portar în acest ritm.
Să vă dau un singur exemplu. La cealaltă echipă din oraș a venit Arlauskis. Nu mă compar eu cu el. El are experiență. Vreau să vedeți evoluțiile pe care le-a avut el după 6 luni de pauză. Apoi să vedeți și evoluțiile mele, ale unui copil. Eu zic că m-am descurcat bine până la urmă.
E un figurant în conducere care se intitulează drept bunicul meu și dă în cap jucătorilor tineri. Spune ceva în față, apoi vine în presă și m-a scos pe mine țap ispășitor pentru meciul cu CSU. Vorbim de un meci frumos, s-a întâmplat ce s-a întâmplat.
Baiaram și Mitriță au dat gol. Tot ei au rezolvat și meciul cu CFR. Eu sunt vinovat și pentru asta?! E greu ca un copil de 21 de ani să ajungă cineva în condițiile astea", a declarat Robert Popa.